b'\n_START_ARTICLE_\nGenerolo Romualdo Giedrai\xc4\x8dio artilerijos batalionas\n_START_SECTION_\nIstorija\n_START_PARAGRAPH_\nArtilerijos projekto koordinacin\xc4\x97 grup\xc4\x97 prie KAM \xc4\xafsteigta 2000\xc2\xa0m. sausio m\xc4\x97nes\xc4\xaf. Projekto iniciatoriai buvo plk. ltn. Vygantas Bukauskas ir plk. ltn. Rimantas \xc5\xa0iurys. Galimyb\xc4\x97 kurti artilerijos batalion\xc4\x85 atsirado Danijos kariuomenei pasi\xc5\xablius perduoti Lietuvai perginkluojamo dan\xc5\xb3 artilerijos bataliono ginkluot\xc4\x99, technik\xc4\x85, \xc5\xa1audmenis bei suteikti visokeriop\xc4\x85 materialin\xc4\x99 bei metodin\xc4\x99 pagalb\xc4\x85._NEWLINE_I\xc5\xa1 Danijos gauta pab\xc5\xabkl\xc5\xb3, transporto, sviedini\xc5\xb3. Lengv\xc4\x85ja ginkluote batalionas apr\xc5\xabpintas i\xc5\xa1 Lietuvos kariuomen\xc4\x97s i\xc5\xa1tekli\xc5\xb3. Gauti pab\xc5\xabklai\xc2\xa0\xe2\x80\x93 105\xc2\xa0mm haubicos. \xc5\xa0io tipo pab\xc5\xabklai tinkami Lietuvos s\xc4\x85lygomis, kur daug rai\xc5\xbeyt\xc5\xb3 vietovi\xc5\xb3, mi\xc5\xa1k\xc5\xb3, \xc4\xafvairaus dyd\xc5\xbeio gyvenvie\xc4\x8di\xc5\xb3 ir \xc5\xa1audymas auk\xc5\xa1ta trajektorija daug patogesnis bei efektyvesnis. Haubicos kartu su minosvaid\xc5\xbeiais ir beato\xc5\xa1liau\xc5\xbeiais pab\xc5\xabklais gali b\xc5\xabti naudojamos kompleksiniam ugnies palaikymui._NEWLINE_Koordinacin\xc4\x97 grup\xc4\x97 administravo bataliono k\xc5\xabrimo darbus, palaik\xc4\x97 ry\xc5\xa1ius su partneriais Danijoje. Danijos Karalyst\xc4\x97s ambasada Lietuvoje pasamd\xc4\x97 grup\xc4\x99 vert\xc4\x97j\xc5\xb3, kurie i\xc5\xa1 dan\xc5\xb3 kalbos \xc4\xaf lietuvi\xc5\xb3 kalb\xc4\x85 i\xc5\xa1vert\xc4\x97 artilerijos kovos statutus bei kitus norminius dokumentus. Artilerijos batalionas \xc4\xafkurtas Rukloje, Did\xc5\xbeiojo Lietuvos Etmono Jonu\xc5\xa1o Radvilos mokomojo pulko baz\xc4\x97je, kur vyko b\xc5\xabsimojo bataliono personalo atranka ir mokymas.'